Általános iskolás kora óta kosárlabdázott a PVSK utánpótlás-csapataiban. 1982-ben, egy évvel az érettségije után Szittya Imre vezetőedző csapatfiatalítási koncepciója révén Sztojkovics Évával, Balázs Hajnalkával, Kiefer Csillával és Halász Judittal együtt az első osztályban is bemutatkozott. Ez a csapat 1984-ben az egyesület történetének addigi legjobbjaként hatodik helyen végzett, majd 1985-ben bronz-, 1987-ben ezüst-, majd – első nem budapesti csapatként – 1992-ben aranyérmet szerzett. Később még két arany- és két bronzérmet is nyert a csapattal. 1991-ben tagja volt az Európa-bajnokságon bronzérmet szerzett válogatottnak.